የፖለቲካ ፓርቲዎች ውይይትና ድርድር የሚመራበት ረቂቅ ደንብ ፀደቀ
የኢትዮጵያ ብሔራዊ ምርጫ ቦርድ ያዘጋጀው ተቃዋሚ የፖለቲካ ፓርቲዎች ከገዥው ፓርቲ ኢሕአዴግ በቀጣይ የሚያደርጉት ውይይትና ድርድር የሚመራበት 16 አንቀጽ ያለው ረቂቅ ደንብ ላይ ተወያይተው ማፅደቃቸውን፣ በውይይቱ ከተሳተፉ የፖለቲካ ፓርቲዎች ለማወቅ ተችሏል፡፡ ፓርቲዎቹ ከዚህ ስምምነት ላይ የደረሱት ባለፈው ሳምንት ለሁለት ቀናት በኢንተርኮንቲኔንታል ሆቴል ባደረጉት ስብሰባ ወቅት ነው፡፡ በስብሰባው ላይ የኢትዮጵያ ብሔራዊ ምርጫ ቦርድ ሰብሳቢ ወ/ሪት ብርቱካን ሚደቅሳን ጨምሮ የበርካታ ፖለቲካ ፓርቲ አመራሮችና ተገኝተዋል፡፡በፖለቲካ ፓርቲዎችና በምርጫ ቦርድ አመራሮች መካከል በተካሄደው ውይይት፣ በርካታ ጉዳዮች ተነስተው ውይይቶችና ክርክሮች ተካሂደውባቸዋል፡፡ክርክር ከተካሄደባቸው በርካታ ጉዳዮች መካከል አወያዮች እንዴት ይሰየሙ? እነ ማን ይሁኑ? ውይይቶቹና ድርድሮቹ ለመገናኛ ብዙኃን ክፍት ይሁኑ? ወይስ በዝግ ይካሄዱ? ድርድሩና ውይይቱ የሚመራበት ረቂቅ ደንብ የማፅደቅ፣ እንዲሁም ውሳኔዎች እንዴት ይተላለፉ? የሚሉ አጀንዳዎች ተጠቃሾች ናቸው፡፡በዚህም መሠረት ድርድሩና ውይይቱ የሚመራበትን ረቂቅ ደንብ በተመለከተ ፓርቲዎቹ የምርጫ ቦርድ ባቀረበው ረቂቅ ላይ ቢጨመር፣ ቢቀነስ ያሉትን ሐሳብ ሰንዝረው በስምምነት እንዳፀደቁት የኢዴፓ ሥራ አስፈጻሚ ኮሚቴ አባል አቶ ዋስይሁን ተስፋዬ አስረድተዋል፡፡የአወያይን ሚናና ማንነት በተመለከተ ደግሞ በፓርቲዎቹ የሚመረጡ ገለልተኛ አወያዮች፣ የውይይትና የድርድር መድረኩን እንዲመሩ ስምምነት ላይ ተደርሷል፡፡ውይይቶቹና ድርድሮቹ ለመገናኛ ብዙኃን ክፍት ይሁኑ? ወይስ በዝግ ይካሄዱ? የሚለውን አጀንዳ በተመለከተ በስብሰባው ላይ ቁርጥ ያለ ውሳኔ ማስተላለፍ ያልተቻለ ሲሆን፣ በቀጣይ የሚደረጉ ውይይቶች ክፍት ይሁኑ? ወይስ ዝግ? የሚለው ጉዳይ እንደ አጀንዳው ነባራዊ ሁኔታ ፓርቲዎቹ ውሳኔ እንዲያሳልፉ ተስማምተዋል፡፡የአጀንዳዎች ውሳኔን በተመለከተ በ50 + 1፣ በሁለት - ሦስተኛ ድምፅና በስምምነት ይወሰኑ የሚሉ ሐሳቦች ቀርበው የነበረ ሲሆን፣ በመጨረሻ ውሳኔዎች በስምምነት ይተላለፉ የሚለው ነጥብ ላይ ከስምምነት መድረሱ ታውቋል፡፡በውይይቱ ያልተሰማው የፖለቲካ ፓርቲዎች በተናጠል ውይይት ማድረግ እንደሚችሉ የተገለጸ ሲሆን፣ በዚህም ደረጃ ስምምነት ላይ ካልተደረሰ ‹‹ጉዳዩን ለታሪክና ለሕዝብ ጥለህ ማለፍ ነው፤›› በማለት አቶ ዋስይሁን ገልጸዋል፡፡ ፓርቲዎቹ አወያዮች እንዲሆኑ የሚፈልጓቸውን ግለሰቦች ለምርጫ ቦርድ ከላኩ በኋላና አወያዮቹ ከተመረጡ በኋላ፣ ፓርቲዎቹ ለውይይትና ለድርድር በመረጧቸው 32 አጀንዳዎች ላይ ውይይትና ድርድር እንደሚጀመር ታውቋል፡፡ኅዳር 18 ቀን 2011 ዓ.ም. ጠቅላይ ሚኒስትር ዓብይ አህመድ (ዶ/ር) በጽሕፈት ቤታቸው ከተቃዋሚ ፖለቲካ ፓርቲ አመራሮች ጋር ለግማሽ ቀን ባደረጉት ውይይት፣ የፖለቲካ ፓርቲ አመራሮች አሉን የሚሏቸውን ጥያቄዎች በመዘርዘር ለምርጫ ቦርድ እንዲያስገቡና ምርጫ ቦርድም የቀረቡለትን ጥያቄዎች በፈርጅ በፈርጁ በማዘጋጀት፣ በቀጣይ የውይይት መድረክ በማቅረብ አጀንዳ በመቅረፅና የመወያያ ሥርዓት እንዲያቀርብ መመርያ መስጠታቸው የሚታወስ ነው፡፡ 